title: 2014/106/EU: Den Europæiske Centralbanks afgørelse af 20. december 2013 om procedurer for godkendelse af producenter af fortroligt euromateriale og euromateriale og om ændring af afgørelse ECB/2008/3 (ECB/2013/54)

text:
               27.2.2014

               DA

               Den Europæiske Unions Tidende

               L 57/29

      DEN EUROPÆISKE CENTRALBANKS AFGØRELSE

   af 20. december 2013
   om procedurer for godkendelse af producenter af fortroligt euromateriale og euromateriale og om ændring af afgørelse ECB/2008/3
   (ECB/2013/54)
   (2014/106/EU)
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 128, stk. 1,
   under henvisning til statutten for Det Europæiske System af Centralbanker og Den Europæiske Centralbank, særlig artikel 12.1, 16 og 34.3,
   under henvisning til Rådets forordning (EF) nr. 2532/98 af 23. november 1998 om Den Europæiske Centralbanks beføjelser til at pålægge sanktioner (1), særlig artikel 2, og
   ud fra følgende betragtninger:

               (1)

               I henhold til traktatens artikel 128, stk. 1, og artikel 16 i statutten for Det Europæiske System af Centralbanker og Den Europæiske Centralbank (herefter »ESCB-statutten«) har Den Europæiske Centralbank (ECB) eneret til at bemyndige udstedelse af eurosedler i Unionen. Denne ret omfatter beføjelse til at træffe foranstaltninger til beskyttelse af eurosedlers integritet som betalingsmiddel.

               (2)

               ECB vedtog afgørelse ECB/2008/3 af 15. maj 2008 om procedurer for sikkerhedsgodkendelse af producenter af fortroligt euromateriale til eurosedler (2), som indførte en sikkerhedsgodkendelsesprocedure, hvorved det kan bekræftes, om producenter opfylder ECB's minimumssikkerhedskrav til produktion, håndtering, opbevaring og transport af eurosedler og euroseddelkomponenter og andet materiale og andre oplysninger i forbindelse hermed, som kræver sikkerhedsbeskyttelse, og hvor tab, tyveri eller offentliggørelse heraf kan skade eurosedlernes integritet eller fremme produktionen af falske eurosedler eller komponenter hertil. Desuden fastlagde afgørelse ECB/2008/3 procedurer for at sikre, at ovennævnte sikkerhedskrav løbende overholdes.

               (3)

               ECB vedtog afgørelse ECB/2010/22 af 25. november 2010 om proceduren for kvalitetsgodkendelse af producenter af eurosedler (3) for at sikre, at kun producenter, som opfylder ECB's minimumskvalitetskrav til produktionen af eurosedler og råmateriale til eurosedler, godkendes til at fremstille disse eurosedler og materialer.

               (4)

               I overensstemmelse med traktatens artikel 9 og 11 vedtog ECB afgørelse ECB/2011/8 af 21. juni 2011 om procedurerne for miljø-, sundheds- og sikkerhedsgodkendelse af produktionen af eurosedler (4) for at sikre, at kun producenter, som opfylder de miljø-, sundheds- og sikkerhedsmæssige minimumskrav, godkendes til at udføre en aktivitet i forbindelse med euroseddelproduktion.

               (5)

               På grundlag af den erfaring, som ECB har gjort med anvendelsen af afgørelse ECB/2008/3, ECB/2010/22 og ECB/2011/8, er det nødvendigt at gennemføre et effektivt samlet godkendelsessystem for at undgå indholds- og proceduremæssige uoverensstemmelser som følge af anvendelsen af ovennævnte afgørelser, som f.eks. en uforholdsmæssig stor variation i godkendelsers gyldighed, godkendelsesprocedurerne og terminologien.

               (6)

               For at håndtere ovennævnte problematikker og lette den administrative byrde på producenterne er det nødvendigt at indføre et samlet godkendelsessystem, som vil: a) gøre det muligt at vurdere, om producenter overholder relevante sikkerheds-, kvalitets-, miljø- og sundheds- og sikkerhedskrav, som er fastsat af ECB; b) vurdere overholdelsen af disse krav på grundlag af en harmoniseret inspektionsprocedure; c) indeholde bestemmelser om passende former for sanktioner, der står i et rimeligt forhold til den manglende overholdelse, herunder økonomiske sanktioner i form af gebyrer, såfremt de ovennævnte krav ikke overholdes; og d) sikre, at fortroligt euromateriale kun kan leveres til nationale centralbanker og fremtidige nationale centralbanker i Eurosystemet, med forbehold af en beslutning vedtaget af Styrelsesrådet, andre godkendte producenter og/eller ECB.

               (7)

               Dette nye samlede godkendelsessystem bør baseres på en vurderingsprocedure i flere trin, hvor det vurderes, om en producent, som søger om godkendelse, fuldt ud overholder alle aspekter af de relevante godkendelseskrav, som er fastsat i denne afgørelse.

               (8)

               For at fremme denne vurdering, samt alle efterfølgende vurderinger af en godkendt producents løbende opfyldelse af kravene, skal der indføres en strømlinet inspektionsordning, hvorved ECB kan udføre inspektioner på stedet og eksterne inspektioner.

               (9)

               For at undgå de mange aktuelle enkeltgodkendelser bør der gives mulighed for at give en samlet foreløbig godkendelse, som kan ændres til en samlet godkendelse, såfremt den pågældende producent har godtgjort, at denne overholder alle godkendelseskrav, også under produktionen på grundlag af en officiel ordre fra en godkendt producent, ECB eller en national centralbank, i overensstemmelse med den foreløbige godkendelse.

               (10)

               For at godkendelsesprocessen fortsat kan være fleksibel, bør ECB have en skønsmargen med hensyn til tilrettelæggelsen af trinene i processen med vurdering af ansøgningen om indledning af proceduren for foreløbig godkendelse.

               (11)

               For at sikre en bedre administration i forbindelse med godkendelsesproceduren bør en foreløbig godkendelse og en godkendelse have fortløbende gyldighed, medmindre det konstateres, at en producent ikke overholder de relevante godkendelseskrav. Med det samme formål har ECB beføjelse til at ændre en foreløbig godkendelse til en godkendelse, når den relevante producent har fremstillet fortroligt euromateriale og/eller euromateriale på grundlag af en officiel ordre fra ECB eller en national centralbank i en sammenhængende periode på 36 måneder. ECB vil også have beføjelse til på eget initiativ at ændre en godkendelse til en foreløbig godkendelse, når en producent ikke har fremstillet fortroligt euromateriale og/eller euromateriale i en sammenhængende periode på 36 måneder.

               (12)

               Derfor bør afgørelse ECB/2008/3, ECB/2010/22 og ECB/2011/8 ophæves og erstattes af denne afgørelse. For at sikre en gnidningsløs overgang fra de nuværende godkendelsesordninger til en ordning med en samlet godkendelse i henhold til denne afgørelse bør der indføres en overgangsperiode på et år fra denne afgørelses vedtagelse. Dette vil give producenter med individuelle sikkerheds-, kvalitets-, miljø- og sundheds- og sikkerhedsgodkendelser mulighed for at træffe alle nødvendige foranstaltninger for at overholde de relevante godkendelseskrav i henhold til denne afgørelse —

         VEDTAGET DENNE AFGØRELSE:
   AFDELING I

      GENERELLE BESTEMMELSER

   Artikel 1
   Definitioner
   I denne afgørelse forstås ved:
   1)   »euromateriale«: eurosedler, delvis trykte eurosedler og papir, blæk, folie og tråd, som anvendes til fremstilling af eurosedler og delvis trykte eurosedler
   2)   »euromaterialevirksomhed«: fremstilling af euromateriale
   3)   »fortroligt euromateriale«: det materiale, som er nævnt i de materielle sikkerhedskrav, herunder eurosedler, som er: a) i omløb, b) ved at blive udviklet med henblik på at erstatte eurosedler i omløb, eller c) taget ud af omløb, samt disses komponenter og hermed forbundne oplysninger, som kræver sikkerhedsbeskyttelse, fordi tab, tyveri og uautoriseret offentliggørelse kan skade eurosedlernes integritet som betalingsmiddel
   4)   »fortrolig eurovirksomhed«: én eller flere af følgende: initiering, fremstilling, håndtering, destruering, opbevaring, intern flytning på et produktionssted og transport af fortroligt euromateriale
   5)   »initiering«: omdannelsen af grunddesignet af de eurosedler, som er ved at blive udviklet, til layout, farveadskillelse, linjemønster og trykplader samt forberedelsen af layout og prototyper til komponenter, som er foreslået til disse grunddesign
   6)   »producent«: en enhed, som er beskæftiget, eller ønsker at være beskæftiget, med fortrolig eurovirksomhed og/eller euromaterialevirksomhed, dog ikke enheder, som kun er beskæftiget, eller kun ønsker at være beskæftiget, med transport af fortroligt euromateriale eller med at stille særlige destruktionsanlæg til rådighed
   7)   »produktionssted«: en lokalitet, som en producent anvender, eller ønsker at anvende, til initiering, produktion, håndtering, destruering og opbevaring af fortroligt euromateriale og/eller euromateriale
   8)   »godkendelseskrav«: ECB's materielle krav, godkendelsesproceduren og beliggenhedskrav samt de fortløbende forpligtelser, som er fastsat i denne afgørelse, som en producent skal opfylde for at kunne opnå eller beholde en foreløbig godkendelse eller en godkendelse
   9)   »godkendt producent«: en producent med en foreløbig godkendelse eller en godkendelse
   10)   »materielle krav«: de relevante sikkerheds-, kvalitets-, miljø- og sundheds- og sikkerhedskrav, der er fastsat særskilt af ECB, som en producent skal opfylde for at kunne udføre en fortrolig eurovirksomhed og/eller euromaterialevirksomhed
   11)   »foranstaltninger«: de sikkerheds-, kvalitets-, miljø- og sundheds- og sikkerhedsforanstaltninger, som en producent har truffet for at overholde de relevante materielle krav
   12)   »godkendelser efter den gamle ordning«: gyldige midlertidige eller fulde godkendelser, navnlig sikkerheds-, kvalitets-, miljø- og sundheds- og sikkerhedsgodkendelser, som ECB har givet en producent til at udføre fortrolig eurovirksomhed og/eller euromaterialevirksomhed i overensstemmelse med afgørelse ECB/2008/3, ECB/2010/22 og ECB/2011/8
   13)   »ECB's ophævede godkendelsesafgørelser«: afgørelse ECB/2008/3, ECB/2010/22 og ECB/2011/8 under ét
   14)   »national centralbank«: den nationale centralbank i en medlemsstat, der har euroen som valuta
   15)   »fremtidig nationalbank i Eurosystemet«: en national centralbank i en medlemsstat med dispensation, som har opfyldt betingelserne for indførelsen af euroen, og i forhold til hvilken der er truffet beslutning om ophævelse af dispensationen i henhold til traktatens artikel 140, stk. 2
   16)   »certificeringsmyndighed«: en uafhængig certificeringsmyndighed, som vurderer en producents kvalitets-, miljø- eller sundheds- og sikkerhedsstyringssystemer og er bemyndiget til at certificere, at en producent opfylder kravene i ISO 9001-, ISO 14000- eller OHSAS 18000-standardserierne
   17)   »arbejdsdag«: en ECB-arbejdsdag fra mandag til fredag, bortset fra officielle ECB-fridage, som er offentliggjort på ECB's websted
   18)   »inspektion«: en godkendelsesprocedure, der har til formål at vurdere, om en producent opfylder godkendelseskravene, enten i form af en inspektion på stedet eller en ekstern inspektion, som munder ud i en endelig inspektionsrapport om resultatet af denne vurdering
   19)   »inspektion på stedet«: et besøg, der aflægges af et inspektionshold fra ECB på et produktionssted for at vurdere, hvorvidt de foranstaltninger, som er indført på produktionsstedet, overholder de relevante godkendelseskrav
   20)   »ekstern inspektion«: ECB's vurdering — som ikke udføres på produktionsstedet — af den dokumentation, som forelægges af en producent i forbindelse med en inspektion, med henblik på at fastslå, om producenten overholder de relevante godkendelseskrav
   21)   »specifik sikkerhedskontrol udført af en national centralbank«: en ordregivende national centralbanks udførelse af lagerkontrol, destruktionskontrol eller transportkontrol på et godkendt produktionssted i forbindelse med den officielle produktionsordre, som er afgivet til en godkendt producent i henhold til artikel 11
   22)   »lagerkontrol«: et besøg, som en ordregivende national centralbank aflægger på et godkendt produktionssted for at vurdere nøjagtigheden af lagerbeholdningerne af fortroligt euromateriale, som opbevares af den relevante producent
   23)   »destruktionskontrol«: et besøg, som en ordregivende national centralbank aflægger på et godkendt produktionssted for at overvåge destrueringen af fortroligt euromateriale og foretage lagerkontrol under destrueringen af fortroligt euromateriale i overensstemmelse med artikel 11
   24)   »transportkontrol«: en vurdering af, om de relevante transportsikkerhedskrav er overholdt med de foranstaltninger, som en godkendt producent har indført i forbindelse med transport af eurosedler og/eller euroseddelpapir
   25)   »produktion«: fremstillingen af fortroligt euromateriale eller euromateriale i henhold til en officiel ordre afgivet af en anden godkendt producent, en national centralbank eller ECB med undtagelse af fremstilling med henblik på forskning og udvikling og test, hvor produktet ikke er bestemt til udstedelse, og med undtagelse af fremstilling til interne lagre.
   Artikel 2
   Almindelige godkendelsesprincipper
   1.   En producent må kun udføre en fortrolig eurovirksomhed og/eller euromaterialevirksomhed vedrørende fortroligt euromateriale og/eller euromateriale på det produktionssted, som ECB har givet producenten en godkendelse eller foreløbig godkendelse til.
   2.   Såfremt en producent ikke har udført produktion, kan ECB give denne en foreløbig godkendelse til den relevante fortrolige eurovirksomhed og/eller euromaterialevirksomhed i henhold til proceduren i artikel 4, 5 og 6.
   3.   En foreløbig godkendelse kan ændres til en godkendelse, når en producent er blevet godkendt i forbindelse med de relevante inspektioner, der er foretaget under produktionen i overensstemmelse med proceduren i artikel 7.
   4.   Såfremt en godkendt producent ikke har udført produktion i en sammenhængende periode på 36 måneder, kan ECB ændre dennes godkendelse til en foreløbig godkendelse som fastsat i artikel 8.
   5.   For at opnå og beholde en foreløbig godkendelse eller en godkendelse fra ECB skal en producent, ud over de krav, der er fastsat i denne afgørelse, overholde følgende:

               a)

               de relevante materielle krav, som er minimumskrav. Producenter kan indføre og gennemføre strengere sikkerheds-, kvalitets-, miljø-, sundheds- og sikkerhedsforanstaltninger

               b)

               følgende beliggenhedskrav:

                           i)

                           producentens produktionssted, såfremt der ikke er tale om et trykkeri, er beliggende i en medlemsstat i Den Europæiske Union eller i en medlemsstat i Den Europæiske Frihandelssammenslutning (EFTA)

                           ii)

                           producentens produktionssted er beliggende i en medlemsstat i Den Europæiske Union, såfremt der er tale om et trykkeri.

         6.   Såfremt omstændighederne berettiger hertil, kan Direktionen indrømme en undtagelse fra beliggenhedskravet i stk. 5, litra b). Når Direktionen indrømmer en sådan undtagelse, giver den en relevant begrundelse herfor.
   7.   Producenter med en foreløbig godkendelse og producenter med en godkendelse har samme ret til at deltage i offentlige udbud.
   8.   En godkendt producent må kun fremstille og/eller levere fortroligt euromateriale for at opfylde en officiel ordre, der er afgivet af én af følgende:

               a)

               en anden godkendt producent, som skal bruge det fortrolige euromateriale til sin fortrolige eurovirksomhed

               b)

               en national centralbank

               c)

               med forbehold af Styrelsesrådets beslutning, en fremtidig national centralbank i Eurosystemet

               d)

               ECB.

         9.   En producent bærer alle omkostninger og hermed forbundne tab, som denne har pådraget sig i forbindelse med anvendelsen af denne afgørelse.
   Artikel 3
   Beslutninger truffet af Direktionen
   1.   Direktionen har beføjelse til at træffe alle beslutninger vedrørende en producents godkendelse i henhold til artikel 6, 16-18 og 20.
   2.   Direktionen kan beslutte at videredelegere beføjelsen til at tildele en foreløbig godkendelse i henhold til artikel 6 til et eller flere af dens medlemmer.
   AFDELING II

      GODKENDELSESPROCEDURE

   Artikel 4
   Ansøgning om indledning af proceduren med henblik på foreløbig godkendelse
   1.   En producent, som ikke har nogen form for godkendelse, og som ønsker at udføre en fortrolig eurovirksomhed og/eller euromaterialevirksomhed, skal indgive en skriftlig ansøgning til ECB om indledning af proceduren med henblik på foreløbig godkendelse.
   2.   Ansøgningen om indledning af proceduren skal:

               a)

               anføre den fortrolige eurovirksomhed og det fortrolige euromateriale og/eller den euromaterialevirksomhed og det euromateriale samt den fulde adresse på det produktionssted, der søges om foreløbig godkendelse til

               b)

               indeholde en erklæring fra den producent, som søger om godkendelse, om, at denne vil holde indholdet af de materielle krav fortroligt

               c)

               indeholde en skriftlig erklæring, hvori producenten forpligter sig til at overholde alle gældende bestemmelser i denne afgørelse.

         3.   Såfremt en producent ansøger om at udføre en euromaterialevirksomhed, skal denne forelægge ECB kopier af ISO 9001-, ISO 14001- og OHSAS 18001-certifikater, som er udstedt af kompetente certificeringsmyndigheder, der bekræfter, at producenten opfylder de relevante standarder på det pågældende produktionssted til den påtænkte euromaterialevirksomhed.
   4.   ECB vurderer de oplysninger og den dokumentation, som producenten har forelagt i sin ansøgning om at indlede proceduren, og kan om nødvendigt anmode om yderligere eller uddybende oplysninger.
   5.   ECB kan give afslag på ansøgningen om at indlede proceduren, såfremt den stadig er mangelfuld, efter at ECB har anmodet om yderligere eller uddybende oplysninger i henhold til stk. 4, eller såfremt producenten ikke opfylder kravene i artikel 2, stk. 5, litra b).
   Artikel 5
   Foreløbig vurdering af materielle krav
   1.   Efter modtagelsen af ansøgningen om at indlede godkendelsesproceduren udleverer ECB en kopi af de relevante materielle krav til producenten. ECB udleverer desuden dokumentation, hvori producenten skal angive, hvordan dennes foranstaltninger vil overholde de relevante materielle krav. Producenten skal udfylde og returnere disse dokumenter, således at ECB kan foretage en foreløbig vurdering af, om producenten kan opfylde de relevante materielle krav.
   2.   Såfremt en producent, der ansøger om foreløbig godkendelse til en fortrolig eurovirksomhed, er underlagt et nationalt lovkrav om anvendelse af særlige destruktionsanlæg, og det ikke er muligt at stille disse anlæg til rådighed på produktionsstedet, skal producenten desuden oplyse, hvilke særlige destruktionsanlæg denne påtænker at anvende, herunder udførlige oplysninger om:

               a)

               de relevante nationale lovbestemmelser og en redegørelse for, hvorfor det ikke er muligt at placere destruktionsanlægget på produktionsstedet

               b)

               det særlige destruktionsanlæg, som producenten påtænker at anvende

               c)

               det fortrolige euromateriale, som producenten påtænker at destruere i det pågældende særlige destruktionsanlæg

               d)

               de påtænkte sikkerhedsforanstaltninger med henblik på beskyttelse af det fortrolige euromateriale under hele processen med transport til og fra anlægget og destrueringen i anlægget.

         3.   ECB vurderer de oplysninger og den dokumentation, som producenten har forelagt, jf. stk. 1 og 2, og kan anmode om yderligere eller uddybende oplysninger. ECB kan give afslag på en ansøgning om foreløbig godkendelse, som fortsat er mangelfuld, efter at ECB har anmodet om yderligere eller uddybende oplysninger, eller som ikke opfylder kravene i denne artikel.
   Artikel 6
   Meddelelse af foreløbig godkendelse
   1.   ECB kan meddele en producent en foreløbig godkendelse, såfremt producenten på fyldestgørende vis, før denne påbegynder en fortrolig eurovirksomhed og/eller euromaterialevirksomhed, har godtgjort at have indført de procedurer og den infrastruktur, som er nødvendig for at overholde de relevante godkendelseskrav på produktionsstedet.
   2.   I overensstemmelse med artikel 9 udfører ECB inspektioner for at vurdere, om en producent overholder alle godkendelseskrav.
   3.   En producent, der ansøger om en foreløbig godkendelse til en påtænkt fortrolig eurovirksomhed, underkastes først inspektion med hensyn til overholdelse af sikkerhedskravene. Der indledes ikke andre inspektioner, før sikkerhedsinspektionen er gennemført med et positivt resultat.
   Artikel 7
   Ændring af en foreløbig godkendelse til en godkendelse
   ECB kan ændre en producents foreløbige godkendelse til en godkendelse, forudsat at de relevante inspektioner under produktionen er gennemført med et positivt resultat, og producenten herved har godtgjort, at denne har indført de krævede procedurer og infrastrukturer under den egentlige udførelse af den relevante fortrolige eurovirksomhed og/eller euromaterialevirksomhed, og effektivt overholder de relevante godkendelseskrav på produktionsstedet.
   Artikel 8
   Ændring af en godkendelse til en foreløbig godkendelse
   ECB kan ændre en producents godkendelse til en foreløbig godkendelse, når producenten ikke har udført nogen produktion i henhold til en officiel ordre afgivet af ECB eller en national centralbank i en sammenhængende periode på 36 måneder.
   AFDELING III

      INSPEKTIONER OG SÆRLIG SIKKERHEDSKONTROL UDFØRT AF EN NATIONAL CENTRALBANK

   Artikel 9
   Inspektioner
   1.   ECB vurderer, om en producent overholder de relevante godkendelseskrav, ved brug af inspektioner. De kan udføres som inspektioner på stedet og/eller eksterne inspektioner.
   2.   Ekstern(e) inspektion(er) udføres i forbindelse med dokumentation, som er forelagt af en producent, og som er relevant for vurderingen af dennes overholdelse af godkendelseskravene.
   3.   Inspektion(er) på stedet anvendes til at vurdere, om en producent overholder de relevante materielle krav på produktionsstedet, navnlig hvad angår sikkerheds- og kvalitetskravene. ECB kan beslutte at foretage inspektioner på stedet, når ECB anser dette for nødvendigt, dog med højst 36 måneders mellemrum, hvad angår de materielle sikkerheds- og kvalitetskrav for en euromaterialevirksomhed og/eller en fortrolig eurovirksomhed.
   4.   Inspektioner på stedet vedrørende de materielle sikkerheds- og kvalitetskrav kan anmeldes på forhånd. Inspektioner på stedet med hensyn til sikkerhed og kvalitet, som er blevet anmeldt på forhånd, skal påbegyndes på den dato, som er aftalt indbyrdes mellem producenten og ECB. Når en producent har påbegyndt udførelsen af en fortrolig eurovirksomhed og/eller en euromaterialevirksomhed, kan inspektioner på stedet vedrørende sikkerhed og kvalitet også udføres uanmeldt.
   5.   Senest 10 arbejdsdage før den dato, hvor en anmeldt inspektion på stedet skal begynde, kan ECB udlevere dokumentation til forberedelse af inspektionen på stedet til producenten, som denne skal udfylde. Producenten skal returnere denne dokumentation til ECB mindst fem arbejdsdage før den dag, hvor inspektionen på stedet skal begynde.
   6.   Hvis en producent som følge af nationale lovkrav skal anvende et særligt destruktionsanlæg, kan inspektionsholdet ligeledes udføre inspektion på stedet på dette anlæg for at vurdere, om producentens påtænkte foranstaltninger er tilstrækkelige til at beskytte det pågældende fortrolige euromateriales integritet.
   Artikel 10
   Konklusionsbrev og inspektionsrapport
   1.   Hvis der under en inspektion konstateres et eller flere tilfælde af manglende overholdelse af de relevante godkendelseskrav, sender ECB producenten et konklusionsbrev, hvori de(t) pågældende tilfælde af manglende overholdelse er anført. Brevet sendes inden for følgende perioder:

               a)

               15 arbejdsdage fra den dato, hvor den relevante inspektion på stedet blev afsluttet

               b)

               40 arbejdsdage efter ECB's modtagelse af eventuel relevant dokumentation i henhold en ekstern inspektion, navnlig med hensyn til de fortløbende forpligtelser, som er fastsat i artikel 12

               c)

               15 arbejdsdage efter modtagelse af den nationale centralbanks rapport til ECB, såfremt der er foretaget særlig sikkerhedskontrol af en national centralbank i henhold til artikel 11.

         2.   Producenten har 15 arbejdsdage fra modtagelsen af konklusionsbrevet til skriftligt at meddele ECB sine kommentarer og nærmere oplysninger om eventuelle foranstaltninger eller forbedringer, som producenten påtænker at gennemføre vedrørende indholdet af konklusionsbrevet.
   3.   ECB udarbejder et udkast til inspektionsrapport senest 25 arbejdsdage efter: a) afslutningen af en inspektion, såfremt der ikke er konstateret tilfælde af manglende overholdelse; b) ECB's modtagelse af producentens skriftlige kommentarer til konklusionsbrevet; eller c) udløbet af fristen for at indsende sådanne kommentarer, såfremt der ikke er modtaget kommentarer. Udkastet til inspektionsrapport skal indeholde konklusionen af inspektionen og de relevante kommentarer, der er modtaget fra producenten. Desuden skal udkastet til inspektionsrapport indeholde konklusioner med hensyn til, om producenten overholder godkendelseskravene.
   4.   Producenten har 15 arbejdsdage fra modtagelsen af udkastet til inspektionsrapport til skriftligt at meddele ECB sine kommentarer og nærmere oplysninger om eventuelle foranstaltninger eller forbedringer, som producenten påtænker at gennemføre vedrørende indholdet af udkastet til inspektionsrapport. Efter modtagelsen af producentens kommentarer eller udløbet af fristen for at indsende disse kommentarer, færdiggør ECB inden for 30 arbejdsdage udkastet til inspektionsrapport og forelægger det for den pågældende producent.
   5.   Der kan foretages yderligere inspektioner på stedet for at kontrollere, om producenten overholder de relevante godkendelseskrav efter at have gennemført de nævnte foranstaltninger eller forbedringer. Yderligere inspektioner på stedet kan udsætte færdiggørelsen af udkastet til inspektionsrapport.
   6.   I tilfælde af alvorlige tilfælde af manglende overholdelse af godkendelseskravene, som kræver, at ECB træffer en hastebeslutning, og som med rimelighed kan anses for at berettige en beslutning om suspendering i medfør af artikel 17 eller en beslutning om inddragelse af godkendelsen i medfør af artikel 18, kan ECB beslutte at afkorte den proces, der er beskrevet i stk. 1, 2 og 3, således at producenten har højst fem arbejdsdage til at indgive kommentarer vedrørende den relevante manglende overholdelse. ECB skal begrunde en sådan hasteprocedure.
   7.   ECB kan beslutte at forlænge de i denne artikel omhandlede frister.
   Artikel 11
   Særlig sikkerhedskontrol udført af en national centralbank
   1.   En national centralbank, som har afgivet en officiel ordre vedrørende fremstilling af eurosedler, kan i forbindelse med disse ordrer udføre lagerkontrol og destruktionskontrol med hensyn til fortroligt euromateriale på det produktionssted, hvor eurosedlerne fremstilles, eller på et hvilket som helst andet produktionssted, hvor komponenter til disse eurosedler fremstilles, behandles, lagres eller destrueres.
   2.   Den i stk. 1 omhandlede nationale centralbank kan også udføre kontrol af transporten af eurosedler og seddelpapir til eurosedler.
   3.   Den nationale centralbank sender en skriftlig rapport til ECB senest tre arbejdsdage efter gennemførelsen af kontrollen, hvis det er konstateret, at producenten overtræder ECB's transportregler i de materielle krav, eller hvis der er opdaget uoverensstemmelser under en lagerkontrol eller destruktionskontrol.
   4.   ECB kan udpege et særligt sikkerhedsinspektionshold til at udføre inspektioner på produktionsstedet for at kontrollere de overtrædelser eller uoverensstemmelser, som den nationale centralbank har konstateret. ECB's konklusioner på grundlag af resultaterne det særlige sikkerhedsinspektionsholds inspektion rapporteres i henhold til artikel 10.
   AFDELING IV

      FORTLØBENDE FORPLIGTELSER

   Artikel 12
   Godkendte producenters fortløbende forpligtelser
   1.   En godkendt producent skal vedrørende det relevante produktionssted udlevere en kopi af det i artikel 4, stk. 3, omhandlede relevante certifikat, hver gang dette certifikat fornyes eller ændres, senest tre måneder efter den relevante fornyelses- eller ændringsdato.
   2.   En godkendt producent skal omgående underrette ECB, hvis en eller flere af de krævede certifikater inddrages.
   3.   En godkendt producent skal øjeblikkelig give ECB skriftlig underretning, hvis nogen af følgende forhold er relevante:

               a)

               indledning af en afviklings- eller saneringsprocedure vedrørende producentens virksomhed eller en tilsvarende procedure

               b)

               udnævnelse af en likvidator, midlertidig bobestyrer, administrator eller en tilsvarende person vedrørende producentens virksomhed

               c)

               planer om at anvende underentreprise eller inddrage tredjemand i en euromaterialevirksomhed eller fortrolig eurovirksomhed, som producenten har godkendelse til

               d)

               ændringer i foranstaltningerne på produktionsstedet, som indtræffer, efter at der er meddelt godkendelse, og som berører, eller kan berøre, overholdelsen af de relevante godkendelseskrav, herunder ændringer af de i artikel 5, stk. 2, litra a)-d), omhandlede oplysninger

               e)

               planer om ændring i den godkendte producents bestemmende indflydelse eller ændringer i dennes ejerstruktur

               f)

               hvis der er forløbet en sammenhængende periode på 34 måneder siden producentens sidste produktion.

         4.   En godkendt producent må ikke overføre eller overdrage sine godkendelser til tredjemand, herunder datterselskaber og associerede virksomheder.
   5.   En godkendt producent må ikke overføre nogen dele af den fortrolige eurovirksomhed eller euromaterialevirksomhed eller fortroligt euromateriale eller euromateriale til et andet sted, som ejes, lejes eller på anden måde kontrolleres af producenten, medmindre stedet har opnået den korrekte godkendelse i henhold til artikel 2, og ECB på forhånd har givet skriftligt samtykke til overførslen.
   6.   En godkendt producent må ikke udlicitere eller overføre nogen dele af den fortrolige eurovirksomhed eller euromaterialevirksomhed eller fortroligt euromateriale eller euromateriale til tredjemand, herunder producentens datterselskaber og associerede virksomheder, medmindre denne tredjemand har opnået den korrekte godkendelse i henhold til artikel 2, og ECB på forhånd har givet skriftligt samtykke til udliciteringen eller overførslen.
   7.   ECB's skriftlige samtykke er påkrævet, før en godkendt producent kan udlicitere en eller flere dele af en fortrolig eurovirksomhed eller euromaterialevirksomhed til et andet produktionssted.
   8.   En producent med foreløbig godkendelse skal omgående underrette ECB, når producenten modtager en officiel produktionsordre fra en anden godkendt producent, en national centralbank eller ECB, således at de relevante inspektioner hurtigst muligt kan finde sted. Underretningen skal oplyse om den officielle produktionsordre og om, hvornår produktionen påtænkes at begynde og slutte.
   9.   En producent med en foreløbig godkendelse skal udlevere de oplysninger om miljø-, sundheds- og sikkerhedsaspekter, som kræves i de relevante materielle krav, til ECB.
   10.   Hvis en godkendt producent er et trykkeri, skal det sørge for, at der foretages en analyse af de kemiske stoffer i færdige eurosedler, og rapportere til ECB i overensstemmelse med de relevante miljø-, sundheds- og sikkerhedskrav.
   11.   En godkendt producent skal behandle de materielle kvalitetskrav fortroligt.
   Artikel 13
   ECB's fortløbende forpligtelser
   ECB oplyser godkendte producenter om eventuelle opdateringer af de materielle krav, som vedrører den fortrolige eurovirksomhed og/eller den euromaterialevirksomhed, som de har opnået godkendelse eller foreløbig godkendelse til.
   AFDELING V

      KONSEKVENSER AF MANGLENDE OVERHOLDELSE

   Artikel 14
   Tilfælde af manglende overholdelse
   1.   Følgende handlinger fra en producents side udgør alle et tilfælde af manglende overholdelse:

               a)

               manglende overholdelse af de relevante godkendelseskrav

               b)

               manglende gennemførelse af forbedringer, som er aftalt med ECB

               c)

               hvis et inspektionshold, som skal udføre inspektion på stedet, eller personale udpeget af en national centralbank til at udføre lagerkontrol, destruktionskontrol eller transportkontrol, nægtes umiddelbar adgang til produktionsstedet

               d)

               indgivelse af en falsk eller vildledende erklæring eller et forfalsket dokument til ECB og til en national centralbank, hvor dette er relevant, inden for en procedure ifølge denne afgørelse

               e)

               manglende opfyldelse af forpligtelsen til at behandle indholdet af de materielle krav fortroligt.

         2.   Tilfælde af manglende overholdelse af de relevante godkendelseskrav meddeles den producent, som ikke har overholdt kravene, i overensstemmelse med artikel 10, stk. 4, eller meddeles denne på anden vis. Tilfælde af manglende overholdelse skal bringes til ophør inden for en aftalt frist. Denne frist skal stå i et rimeligt forhold til den manglende overholdelses karakter.
   3.   En alvorlig manglende overholdelse er et tilfælde, som har eller har haft en umiddelbar og alvorlig negativ indvirkning på den fortrolige eurovirksomheds sikkerhed og/eller en umiddelbar og alvorlig negativ indvirkning på kvalitets-, miljø- eller sundheds- og sikkerhedsaspektet af en euromaterialevirksomhed.
   4.   ECB kan rette en henstilling til en producent, hvori den foreslår forbedringer af en foranstaltning, selv om denne opfylder godkendelseskravene.
   Artikel 15
   ECB's beslutninger om manglende overholdelse
   1.   ECB træffer de i artikel 16-18 og 20 omhandlede beslutninger i skriftlig form. Disse beslutninger anfører:

               a)

               tilfældet af manglende overholdelse og producentens eventuelle kommentarer i denne henseende

               b)

               produktionsstedet, det fortrolige euromateriale og/eller det euromateriale og den fortrolige eurovirksomhed og/eller den euromaterialevirksomhed, som beslutningen vedrører

               c)

               datoen, hvor beslutningens træder i kraft

               d)

               fristen for at rette op på den manglende overholdelse, hvor dette er relevant

               e)

               begrundelserne for beslutningen.

         2.   Såfremt ECB træffer en beslutning i henhold til artikel 16-18 og 20, skal denne i alle tilfælde stå i et rimeligt forhold til den manglende overholdelses karakter og til producentens hidtidige præstation, hvad angår forekomsten af eventuelle andre tilfælde af manglende overholdelse og evnen til at rette op på disse.
   3.   ECB kan give de nationale centralbanker og alle godkendte producenter meddelelse om den beslutning, der er truffet i medfør af denne artikel, dens omfang og varighed og i givet fald med fremhævelse af, at de nationale centralbanker vil blive underrettet om eventuelle yderligere ændringer i producentens status.
   Artikel 16
   Beslutning om advarsel
   1.   ECB kan træffe beslutning om advarsel i forhold til en godkendt producent, såfremt:

               a)

               der er tale om en alvorlig manglende overholdelse vedrørende sikkerhedsaspekter af en fortrolig eurovirksomhed eller kvalitets-, miljø- eller sundheds- og sikkerhedsaspekterne af en euromaterialevirksomhed

               b)

               der er tale om gentagne tilfælde af manglende overholdelse

               c)

               der ikke rettidigt og effektivt rettes op på et tilfælde af manglende overholdelse.

         2.   ECB tager alle relevante forklaringer, som producenten har givet, i betragtning.
   3.   En beslutning om advarsel kan også anføre, at artikel 17 og 18 tages i anvendelse, hvis der ikke er rettet op på den manglende overholdelse inden for en nærmere fastsat frist.
   4.   Hvis ECB vurderer, at en beslutning om advarsel alene ikke er berettiget i betragtning af karakteren af det tilfælde af manglende overholdelse, som er konstateret, kan ECB træffe en beslutning i henhold til artikel 17 eller 18.
   Artikel 17
   Suspendering vedrørende nye ordrer
   1.   ECB kan træffe beslutning om suspendering vedrørende en godkendt producent, som bevirker, at producenten kan færdiggøre en eventuel igangværende produktionsordre, men ikke kan modtage nye ordrer, før beslutningen om suspendering er ophævet. Der kan træffes beslutning om suspendering, såfremt:

               a)

               der er tale om en alvorlig manglende overholdelse med en umiddelbar og alvorlig negativ indvirkning på den fortrolige eurovirksomheds sikkerhed, men hvor producenten har været i stand til at godtgøre, at der ikke er forekommet tab eller tyveri af fortroligt euromateriale eller uautoriseret offentliggørelse af oplysninger, som kan skade det fortrolige euromateriales integritet

               b)

               en producent ikke har rettet op på den manglende overholdelse, som er anført i en beslutning om advarsel.

         2.   ECB tager alle relevante forklaringer, som producenten har givet, i betragtning.
   3.   En beslutning om suspendering kan også anføre, at artikel 18 tages i anvendelse, hvis der ikke er rettet op på den manglende overholdelse inden for den fastsatte frist.
   4.   Hvis ECB vurderer, at en beslutning om suspendering alene ikke er berettiget i betragtning af karakteren af det tilfælde af manglende overholdelse, som er konstateret, kan ECB træffe en beslutning om inddragelse af godkendelsen i henhold til artikel 18.
   5.   En beslutning om suspendering kan kun ophæves, hvis der er rettet op på alle relevante tilfælde af manglende overholdelse, og dette i en inspektion vurderes at være tilfældet.
   Artikel 18
   Inddragelse af godkendelse
   1.   ECB kan træffe beslutning om inddragelse af godkendelse, såfremt

               a)

               en producent ikke har fulgt op på en beslutning om suspendering

               b)

               en producent ikke overholder artikel 19

               c)

               kravet om, at ECB omgående skal informeres om de i artikel 12, stk. 3, litra c)-f), omhandlede omstændigheder, ikke er overholdt

               d)

               en godkendt producent har anmodet om at overføre hele sin fortrolige virksomhed og/eller euromaterialevirksomhed, eller en del heraf, til et nyt produktionssted. I dette tilfælde omfatter inddragelsen det gamle produktionssted, som den relevante virksomhed overføres fra

               e)

               en godkendt producent har anmodet om inddragelse af sin foreløbige godkendelse eller godkendelse.

         2.   ECB kan træffe en beslutning om inddragelse, hvis den vurderer, at inddragelsen står i et rimeligt forhold til:

               a)

               karakteren af tilfældet/tilfældene af manglende overholdelse

               b)

               omfanget af det faktiske eller potentielle tab, tyveri eller anden konsekvens i form af finansiel skade eller omdømmeskade, som en uautoriseret offentliggørelse af oplysninger vedrørende fortroligt euromateriale måtte have

               c)

               hvor fyldestgørende producentens respons, kapacitet og evne til at begrænse den manglende opfyldelse er.

         3.   ECB tager alle relevante forklaringer, som den pågældende producent har givet, i betragtning.
   4.   Såfremt producentens besiddelse af fortroligt euromateriale efter en inddragelse af godkendelsen vil kunne bringe eurosedlers integritet som betalingsmiddel i fare, kan ECB kræve, at producenten træffer visse foranstaltninger, f.eks. at nærmere angivet fortroligt euromateriale udleveres til ECB eller en national centralbank eller destrueres, for at sikre, at producenten ikke er i besiddelse af dette fortrolige euromateriale, efter at inddragelsen har fået virkning.
   5.   En beslutning om inddragelse angiver den dato, hvorefter producenten på ny kan ansøge om foreløbig godkendelse. Denne dato fastsættes på grundlag af de omstændigheder, som førte til inddragelsen, og skal være mindst et år efter datoen for beslutningen om inddragelse.
   Artikel 19
   Øjeblikkelig indstilling af fortrolig eurovirksomhed
   1.   Under særlige omstændigheder, hvor der er konstateret en alvorlig manglende overholdelse, som kan resultere i tab eller tyveri af fortroligt euromateriale eller uautoriseret offentliggørelse af oplysninger, som kan skade eurosedlers integritet som betalingsmiddel, medmindre der omgående træffes afhjælpende foranstaltninger, kan inspektionsholdet, som udfører inspektion på stedet, kræve, at den producent, som ikke overholder kravene, indstiller den pågældende fortrolige eurovirksomhed med øjeblikkelig virkning, indtil der er rettet op på den manglende overholdelse. I dette tilfælde må producenten ikke genoptage denne virksomhed uden skriftlig godkendelse fra ECB.
   2.   Den pågældende producent skal informere ECB om eventuelle andre producenter, der, som kunder eller leverandører, kan være indirekte berørt af den indstillede fortrolige eurovirksomhed eller euromaterialevirksomhed. Inspektionsholdet, som udfører inspektion på stedet, kan også kræve, at den godkendte producent træffer de i artikel 18, stk. 4, omhandlede foranstaltninger for at sikre, at denne ikke er i besiddelse af nærmere angivet fortroligt euromateriale i den periode, hvor den fortrolige eurovirksomhed er indstillet.
   3.   Hvis en godkendt producents fortrolige eurovirksomhed indstilles i henhold til stk. 1, informerer ECB eventuelle berørte tredjepartsproducenter som omhandlet i stk. 2, og oplyser i så fald de potentielt berørte tredjepartsproducenter, at de vil få meddelelse om eventuelle ændringer i producentens status.
   4.   Så snart som muligt, efter at ECB's inspektionshold, som udfører inspektion på stedet, har krævet, at en fortrolig eurovirksomhed indstilles, og uden at dette berører eventuelle andre beslutninger, der er truffet i henhold til artikel 16-18, ophæver ECB omgående indstillingen, hvis det i en efterfølgende inspektion konkluderes, at der er rettet op på den relevante manglende overholdelse.
   Artikel 20
   Gebyrer i tilfælde af uoverensstemmelser i mængderne af eurosedler eller seddelpapir
   1.   En producent, der fremstiller eurosedler eller papir til eurosedler, skal i overensstemmelse med de materielle sikkerhedskrav indberette eventuelle uoverensstemmelser i mængder af euroseddelpapir eller mængder af delvis trykte eller færdigtrykte eurosedler, som er konstateret i forbindelse med en fortrolig eurovirksomhed på dennes godkendte produktionssted, til ECB.
   2.   Hvis producenten konstaterer en uoverensstemmelse i mængden af euroseddelpapir eller mængderne af delvis trykte eller færdigtrykte eurosedler under en fortrolig eurovirksomhed på det godkendte produktionssted og undlader at indberette dette i overensstemmelse med de materielle sikkerhedskrav, og ECB på anden vis får kendskab til uoverensstemmelsen, pålægger ECB producenten et gebyr på mindst 50 000 euro. Hvis den tilsvarende pålydende værdi af uoverensstemmelsen er højere end 50 000 euro, pålægger ECB producenten et gebyr på den tilsvarende pålydende værdi, dog højst 500 000 euro.
   3.   Hvis en producent indberetter en uoverensstemmelse i en mængde af euroseddelpapir eller mængder af delvis trykte eller færdigtrykte eurosedler, som er konstateret under fortrolig eurovirksomhed på det godkendte produktionssted, men derefter undlader at identificere årsagen til uoverensstemmelsen og indberette denne til ECB inden for de tidsrammer, der er fastsat i de materielle sikkerhedskrav, tager ECB stilling til, om producenten skal pålægges et minimumsgebyr på 50 000 EUR. Hvis den tilsvarende pålydende værdi af uoverensstemmelsen er højere end 50 000 euro, pålægger ECB producenten et gebyr på den tilsvarende pålydende værdi, dog højst 500 000 euro.
   4.   Hvis en producent ikke identificerer en uoverensstemmelse i mængden af euroseddelpapir eller delvis trykte eller færdigtrykte eurosedler under en fortrolig eurovirksomhed på det godkendte produktionssted, og uoverensstemmelsen identificeres og bringes til ECB's kendskab på anden vis, pålægger ECB producenten et gebyr på mindst 50 000 euro. Hvis den tilsvarende pålydende værdi af uoverensstemmelsen er højere end 50 000 euro, pålægger ECB producenten et gebyr på den tilsvarende pålydende værdi, dog højst 500 000 euro.
   5.   I hvert enkelt tilfælde fastsættes gebyrets størrelse under hensyntagen til uoverensstemmelsens karakter, som skal begrunde et gebyr på over eller under 50 000 euro. Uoverensstemmelsens karakter dokumenteres ved den tilsvarende pålydende værdi af den pågældende uoverensstemmelse. Gebyrerne må under ingen omstændigheder være højere end 500 000 euro.
   6.   Beslutninger om gebyrer følger procedurerne i Den Europæiske Centralbanks forordning (EF) nr. 2532/98 og forordning (EF) nr. 2157/1999 af 23. september 1999 om Den Europæiske Centralbanks beføjelser til at pålægge sanktioner(ECB/1999/4) (5) Ud over gebyrerne kan ECB beslutte at udstede en beslutning om advarsel eller at inddrage eller suspendere den foreløbige godkendelse eller godkendelsen.
   Artikel 21
   Prøvelsesprocedure
   1.   ECB vurderer alle ansøgninger og oplysninger, som forelægges af producenten, vedrørende denne afgørelse, og oplyser producenten skriftligt om ECB's beslutning om at imødekomme eller give afslag på den modtagne ansøgning eller acceptere eller afvise de modtagne oplysninger, senest 50 arbejdsdage efter modtagelsen af:

               a)

               ansøgningen om indledning af godkendelsesproceduren eller

               b)

               eventuelle yderligere eller uddybende oplysninger, som ECB har anmodet om.

         2.   Såfremt ECB har truffet en beslutning:

               a)

               om afslag på en ansøgning om indledning af en godkendelsesprocedure,

               b)

               om afslag på i) meddelelse af en foreløbig godkendelse; ii) ændring af en foreløbig godkendelse til en godkendelse; eller iii) ændring af en godkendelse til en foreløbig godkendelse,

               c)

               om ændring af en godkendelse efter den gamle ordning til en foreløbig godkendelse eller en godkendelse,

               d)

               i henhold til artikel 16-19,

         kan producenten senest 30 arbejdsdage efter meddelelsen af en sådan beslutning indgive en skriftlig anmodning til Styrelsesrådet om prøvelse af beslutningen. Producenten skal begrunde denne anmodning og vedlægge alle oplysninger til støtte herfor.
   3.   Prøvelsen har ikke opsættende virkning. Hvis producenten udtrykkeligt anmoder herom i sin anmodning om prøvelse og begrunder dette, kan Styrelsesrådet opsætte virkningen af den beslutning, der prøves.
   4.   Styrelsesrådet prøver beslutningen på baggrund af producentens anmodning om prøvelse. Hvis Styrelsesrådet fastslår, at beslutningen er i strid med denne afgørelse, pålægger det enten, at den pågældende procedure gentages, eller træffer en endelig beslutning. I modsat fald gives afslag på producentens anmodning om prøvelse. Producenten underrettes skriftligt om resultatet af prøvelsen senest 60 arbejdsdage efter modtagelsen af anmodningen om prøvelse. Styrelsesrådets beslutning skal indeholde en begrundelse.
   5.   Den Europæiske Unions Domstol har enekompetence til at afgøre tvister mellem ECB og en producent i forbindelse med nærværende afgørelse. Hvis der er mulighed for at prøve beslutningen i medfør af stk. 2, skal producenten afvente ECB's beslutning i forbindelse med prøvelsen, før sagen kan indbringes for Domstolen. De tidsfrister, der er fastsat i traktaten, begynder at løbe fra modtagelsen af prøvelsesbeslutningen.
   6.   Uanset stk. 1 og 4 gennemføres proceduren til prøvelse af beslutninger om gebyrer i medfør af artikel 20 i overensstemmelse med proceduren i forordning (EF) nr. 2532/98 og forordning (EF) nr. 2157/1999 (ECB/1999/4).
   Artikel 22
   ECB's register over godkendelser
   1.   ECB fører et register over godkendelser, som

               a)

               indeholder alle de producenter, der har opnået en foreløbig godkendelse eller en godkendelse

               b)

               for hvert enkelt produktionssted angiver den fortrolige eurovirksomhed og/eller euromaterialevirksomhed, det fortrolige euromateriale og det euromateriale, som der er opnået foreløbig godkendelse eller godkendelse til.

         2.   ECB stiller oplysninger fra godkendelsesregistret til rådighed for alle nationale centralbanker, fremtidige nationale centralbanker i Eurosystemet og godkendte producenter. ECB opdaterer jævnligt godkendelsesregistret i overensstemmelse med de oplysninger, som modtages fra de godkendte producenter og de nationale centralbanker i henhold til denne afgørelse. Med henblik på jævnlige opdateringer af godkendelsesregistret kan ECB indsamle yderligere relevante oplysninger, som ECB anser for nødvendige for at sikre, at godkendelsesregistrets oplysninger fortsat er nøjagtige og korrekte, fra godkendte producenter, de nationale centralbanker og fremtidige nationale centralbanker i Eurosystemet.
   3.   Hvis ECB træffer en beslutning om suspendering i medfør af artikel 17, registrerer ECB foranstaltningens omfang og varighed samt alle ændringer i producentens status med hensyn til dennes navn, det berørte produktionssted og det pågældende fortrolige euromateriale eller euromateriale, den pågældende fortrolige eurovirksomhed eller euromaterialevirksomhed i overensstemmelse med vilkårene i en sådan beslutning om suspendering.
   4.   Hvis ECB træffer en beslutning om inddragelse i medfør af artikel 18, fjerner ECB navnet på producenten, produktionsstedet, det fortrolige euromateriale og den fortrolige eurovirksomhed og/eller euromaterialet og euromaterialevirksomheden fra godkendelsesregistret i overensstemmelse med vilkårene i en sådan beslutning om inddragelse.
   AFDELING VI

      ÆNDRINGS- OG OVERGANGSBESTEMMELSER, AFSLUTTENDE BESTEMMELSER

   Artikel 23
   Ændring
   Artikel 1, litra c), i afgørelse ECB/2008/3 affattes således:

      »c)   »fortroligt euromateriale«: det materiale, som er anført i sikkerhedsreglerne, herunder eurosedler, som er: a) i omløb, b) ved at blive udviklet med henblik på at erstatte eurosedler i omløb, eller c) taget ud af omløb, samt komponenter heraf og hermed forbundne oplysninger, som kræver sikkerhedsbeskyttelse, fordi tab, tyveri eller uautoriseret offentliggørelse kan skade eurosedlernes integritet som betalingsmiddel.«

   Artikel 24
   Ophævelse
   Afgørelse ECB/2008/3, ECB/2010/22 og ECB/2011/8 ophæves på den i artikel 26, stk. 3, anførte dato. Henvisninger til afgørelse ECB/2008/3, ECB/2010/22 og ECB/2011/8 skal forstås som henvisninger til denne afgørelse.
   Artikel 25
   Overgangsbestemmelser
   1.   Producenter med godkendelser efter den gamle ordning er bemyndiget til at udføre fortrolig eurovirksomhed og/eller euromaterialevirksomhed indtil den i artikel 26, stk. 3, anførte dato.
   2.   Producenter med godkendelser efter den gamle ordning oplyser to måneder før den i artikel 26, stk. 3, anførte dato ECB, hvorvidt de har udført fortrolig eurovirksomhed og/eller euromaterialevirksomhed i de foregående 36 måneder.
   3.   Godkendelser efter den gamle ordning, som er meddelt ifølge ECB's ophævede godkendelsesafgørelser, ændres i overensstemmelse med stk. 4 og 5 eller udløber efter den i artikel 26, stk. 3, anførte dato, uanset deres tilbageværende gyldighedsperiode eller permanente status.
   4.   En producent med gyldige sikkerheds-, kvalitets-, miljø- og sundheds- og sikkerhedsgodkendelser, som har fremstillet fortroligt euromateriale og/eller råmateriale til eurosedler i overensstemmelse med ECB's ophævede godkendelsesafgørelser i 36 måneder op til den i artikel 26, stk. 3, anførte dato, får ændret sine godkendelser til en godkendelse i overensstemmelse med denne afgørelses artikel 7 og de relevante godkendelseskrav heri.
   5.   En producent med gyldige sikkerheds-, kvalitets-, miljø- og sundheds- og sikkerhedsgodkendelser, som ikke har fremstillet fortroligt euromateriale og/eller råmateriale til eurosedler i overensstemmelse med ECB's ophævede godkendelsesafgørelser i 36 måneder op til den i artikel 26, stk. 3, anførte dato, får ændret sine godkendelser til en foreløbig godkendelse i overensstemmelse med denne afgørelses artikel 8 og de relevante godkendelseskrav heri.
   6.   Alle procedurer, som er indledt eller igangværende ifølge ECB's ophævede godkendelsesafgørelser vedrørende godkendelser efter den gamle ordning, navnlig:

               a)

               første eller opfølgende sikkerhedsinspektioner, herunder kvalitetskontrol og forberedende kvalitetskontrol

               b)

               meddelelse af godkendelse(r)

               c)

               udstedelse af en beslutning om advarsel, suspendering eller inddragelse af godkendelse(r) eller

               d)

               prøvelse af foranstaltninger eller beslutninger ifølge litra a)-c),

         færdiggøres i overensstemmelse med bestemmelserne i ECB's ophævede godkendelsesafgørelser i perioden frem til den i artikel 26, stk. 3, anførte dato.
   7.   Fra produktionsåret 2016 må de nationale centralbanker ikke godkende trykte eurosedler med kemiske stoffer, der overskrider de i miljø- og sundheds- og sikkerhedskravene fastsatte grænseværdier.
   Artikel 26
   Afsluttende bestemmelser
   1.   Denne afgørelse får virkning dagen efter dens offentliggørelse i Den Europæiske Unions Tidende.
   2.   Artikel 23 og 25 finder anvendelse fra dagen efter denne afgørelses offentliggørelse i Den Europæiske Unions Tidende.
   3.   De øvrige bestemmelser i denne afgørelse finder anvendelse fra 12 måneder efter datoen for dens offentliggørelse i Den Europæiske Unions Tidende.
   Artikel 27
   Adressater
   Denne afgørelse er rettet til producenter af fortroligt euromateriale og euromateriale og de nationale centralbanker, når de sidstnævnte udfører lagerkontrol, destruktionskontrol og transportkontrol.

      Udfærdiget i Frankfurt am Main, den 20. december 2013.

         Mario DRAGHI

            Formand for ECB

      (1)  EFT L 318 af 27.11.1998, s. 4.

      (2)  EUT L 140 af 30.5.2008, s. 26.

      (3)  EUT L 330 af 15.12.2010, s. 14.

      (4)  EUT L 176 af 5.7.2011, s. 52.

      (5)  EFT L 264 af 12.10.1999, s. 21.


title: Rådets afgørelse 2009/570/FUSP af 27. juli 2009 om ændring og forlængelse af afgørelse 2008/901/FUSP om en uafhængig international undersøgelsesmission vedrørende konflikten i Georgien

text:
               29.7.2009

               DA

               Den Europæiske Unions Tidende

               L 197/108

      RÅDETS AFGØRELSE 2009/570/FUSP
   af 27. juli 2009
   om ændring og forlængelse af afgørelse 2008/901/FUSP om en uafhængig international undersøgelsesmission vedrørende konflikten i Georgien
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 13, stk. 3, og artikel 23, stk. 1, og
   ud fra følgende betragtninger:

               (1)

               Det Europæiske Råd erklærede den 1. september 2008, at Den Europæiske Union er parat til at forpligte sig til at støtte alle bestræbelser på at opnå en fredelig og varig løsning på konflikten i Georgien og er rede til at støtte tillidsskabende foranstaltninger.

               (2)

               Den 15. september 2008 gav Rådet sin støtte til tanken om en uafhængig international undersøgelse af konflikten i Georgien, og den 2. december 2008 samme år vedtog det Rådets afgørelse 2008/901/FUSP (1) om en uafhængig international undersøgelsesmission vedrørende konflikten i Georgien for perioden fra den 2. december 2008 til den 31. juli 2009.

               (3)

               Den 3. juli 2009 anbefalede Den Udenrigs- og Sikkerhedspolitiske Komité at forlænge undersøgelsesmissionen med yderligere to måneder —

         TRUFFET FØLGENDE AFGØRELSE:
   Artikel 1
   Afgørelse 2008/901/FUSP ændres således:

               1)

               Artikel 2, stk. 1, affattes således:
               »1.   Det finansielle referencegrundlag til dækning af udgifterne i forbindelse med gennemførelsen af undersøgelsesmissionen er på 1 600 000 EUR for perioden fra den 2. december 2008 til den 30. september 2009.«

               2)

               Artikel 5, stk. 2, affattes således:
               »Den anvendes indtil den 30. september 2009.«

         Artikel 2
   Denne afgørelse har virkning fra dagen for vedtagelsen.
   Artikel 3
   Denne afgørelse offentliggøres i Den Europæiske Unions Tidende.

      Udfærdiget i Bruxelles, den 27. juli 2009.

            På Rådets vegne

         C. BILDT

            Formand

      (1)  EUT L 323 af 3.12.2008, s. 66.


title: Rådets og Kommissionens afgørelse (EU, Euratom) 2015/998 af 21. april 2015 om indgåelse af stabiliserings- og associeringsaftalen mellem De Europæiske Fællesskaber og deres medlemsstater på den ene side og Bosnien-Hercegovina på den anden side

text:
               30.6.2015

               DA

               Den Europæiske Unions Tidende

               L 164/548

         RÅDETS OG KOMMISSIONENS AFGØRELSE (EU, Euratom) 2015/998
   af 21. april 2015
   om indgåelse af stabiliserings- og associeringsaftalen mellem De Europæiske Fællesskaber og deres medlemsstater på den ene side og Bosnien-Hercegovina på den anden side
   RÅDET FOR DEN EUROPÆISKE UNION OG EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 6, litra a), andet afsnit, og artikel 218, stk. 8,
   under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1),
   under henvisning til Rådets godkendelse i overensstemmelse med artikel 101 i traktaten om oprettelse af Det Europæiske Atomenergifællesskab, og
   ud fra følgende betragtninger:

               (1)

               Stabiliserings- og associeringsaftalen mellem De Europæiske Fællesskaber og deres medlemsstater på den ene side og Bosnien-Hercegovina på den anden side (»aftalen«) blev undertegnet den 16. juni 2008 med forbehold af dens senere indgåelse.

               (2)

               Handelsbestemmelserne i aftalen er af ekstraordinær karakter og er forbundet med den politik, der føres inden for rammerne af stabiliserings- og associeringsprocessen, og udgør ikke for Den Europæiske Union nogen præcedens for Unionens handelspolitik over for andre tredjelande end de vestlige Balkanlande.

               (3)

               Som en følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab.

               (4)

               Efter undertegnelsen af aftalen tiltrådte Republikken Kroatien den 1. juli 2013 Den Europæiske Union. For at afspejle dette kræves det, at aftalen tilpasses i form af en protokol.

               (5)

               Aftalen bør godkendes —

         VEDTAGET DENNE AFGØRELSE:
   Artikel 1
   Stabiliserings- og associeringsaftalen mellem De Europæiske Fællesskaber og deres medlemsstater på den ene side og Bosnien-Hercegovina på den anden side, de dertil knyttede bilag og protokoller og fælleserklæringerne og erklæringen fra Fællesskabet, der er knyttet til slutakten, godkendes herved på Den Europæiske Unions og Det Europæiske Atomenergifællesskabs vegne.
   Teksterne er knyttet til denne afgørelse.
   Artikel 2
   Formanden for Rådet afgiver på Unionens vegne følgende notifikation:

      »Som følge af Lissabontraktatens ikrafttræden den 1. december 2009 er Den Europæiske Union trådt i stedet for og har efterfulgt Det Europæiske Fællesskab og udøver fra den nævnte dato alle Det Europæiske Fællesskabs rettigheder og påtager sig alle dets forpligtelser. Henvisninger i aftalen til »Det Europæiske Fællesskab« gælder i givet fald som henvisninger til »Den Europæiske Union«.«

   Artikel 3
   1.   Den holdning, som Unionen eller Det Europæiske Atomenergifællesskab indtager i stabiliserings- og associeringsrådet og i stabiliserings- og associeringsudvalget, når sidstnævnte har beføjelse til at optræde på stabiliserings- og associeringsrådets vegne, fastlægges af Rådet på forslag af Kommissionen eller i givet fald af Kommissionen, hver i overensstemmelse med de relevante bestemmelser i traktaterne.
   2.   Stabiliserings- og associeringsrådet ledes for Unionens vedkommende af Unionens højtstående repræsentant for udenrigsanliggender og sikkerhedspolitik i overensstemmelse med dennes opgaver i henhold til traktaterne og i dennes egenskab af formand for Rådet for Udenrigsanliggender.. En repræsentant for Kommissionen varetager formandskabet i stabiliserings- og associeringsudvalget i overensstemmelse med dettes forretningsorden.
   3.   Rådet eller Kommissionen træffer, hver i overensstemmelse med de relevante bestemmelser i traktaterne, fra sag til sag afgørelse om offentliggørelse af stabiliserings- og associeringsrådets og stabiliserings- og associeringsudvalgets afgørelser i Den Europæiske Unions Tidende.
   Artikel 4
   Formanden for Rådet bemyndiges til at udpege den eller de personer, der er beføjet til at deponere den i aftalens artikel 134 nævnte godkendelsesakt på Den Europæiske Unions vegne. Formanden for Kommissionen deponerer nævnte godkendelsesakt på Det Europæiske Atomenergifællesskabs vegne.
   Artikel 5
   Denne afgørelse træder i kraft på dagen for vedtagelsen.

      Udfærdiget i Luxembourg, den 21. april 2015.

            På Rådets vegne

         E. RINKĒVIČS

            Formand

      Udfærdiget i Bruxelles, den 30. april 2015.

            På Kommissionens vegne

         J.-C. JUNCKER

            Formand

      (1)  EUT C 15 E af 21.1.2010, s. 159.


title: 2011/587/EU: Europa-Parlamentets afgørelse af 10. maj 2011 om afslutning af regnskaberne for Det Europæiske Agentur for Søfartssikkerhed for regnskabsåret 2009

text:
               27.9.2011

               DA

               Den Europæiske Unions Tidende

               L 250/185

         EUROPA-PARLAMENTETS AFGØRELSE
   af 10. maj 2011
   om afslutning af regnskaberne for Det Europæiske Agentur for Søfartssikkerhed for regnskabsåret 2009
   (2011/587/EU)
   EUROPA-PARLAMENTET,

               —

               der henviser til det endelige årsregnskab for Det Europæiske Agentur for Søfartssikkerhed for regnskabsåret 2009,

               —

               der henviser til Revisionsrettens beretning om årsregnskabet for Det Europæiske Agentur for Søfartssikkerhed for regnskabsåret 2009 med agenturets svar (1),

               —

               der henviser til Rådets henstilling af 15. februar 2011 (05892/2011 — C7-0052/2011),

               —

               der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,

               —

               der henviser til Europa-Parlamentets og Rådets forordning (EF) nr. 1406/2002 af 27. juni 2002 om oprettelse af et europæisk agentur for søfartssikkerhed (3), særlig artikel 19,

               —

               der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (4), særlig artikel 94,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget og udtalelse fra Transport- og Turismeudvalget (A7-0132/2011),

               1.

               godkender afslutningen af regnskaberne for Det Europæiske Agentur for Søfartssikkerhed for regnskabsåret 2009;

               2.

               pålægger sin formand at sende denne afgørelse til den administrerende direktør for Det Europæiske Agentur for Søfartssikkerhed, Rådet, Kommissionen og Revisionsretten og drage omsorg for, at den offentliggøres i Den Europæiske Unions Tidende (L-udgaven).

         Jerzy BUZEK

            Formand

         Klaus WELLE

            Generalsekretær

      (1)  EUT C 338 af 14.12.2010, s. 52.

      (2)  EFT L 248 af 16.9.2002, s. 1.

      (3)  EFT L 208 af 5.8.2002, s. 1.

      (4)  EFT L 357 af 31.12.2002, s. 72.


               17.10.2017

               DA

               Den Europæiske Unions Tidende

               C 349/81

         P8_TA(2015)0356
   Anmodning om ophævelse af Béla Kovács' immunitet
   Europa-Parlamentets afgørelse af 14. oktober 2015 om anmodning om ophævelse af Béla Kovács' parlamentariske immunitet (2014/2044(IMM))
   (2017/C 349/13)

      Europa-Parlamentet,

               —

               der henviser til anmodning af 12. maj 2014 om ophævelse af Béla Kovács' immunitet, som er fremsendt af Dr. Péter Polt, Ungarns rigsadvokat, i forbindelse med en efterforskning, der skal foretages af den centrale øverste anklagemyndighed i Ungarn, og hvorom der blev givet meddelelse på plenarmødet den 3. juli 2014, til de yderligere forklaringer, som Dr. Polt har givet i sine skrivelser af 16. oktober 2014 og 23. marts 2015, og til udvekslingen af synspunkter med Dr. Polt på mødet i Retsudvalget den 14. juli 2015,

               —

               der har hørt Béla Kovács, jf. forretningsordenens artikel 9, stk. 5,

               —

               der henviser til artikel 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,

               —

               der henviser til de domme, som Den Europæiske Unions Domstol har afsagt den 12. maj 1964, 10. juli 1986, 15. og 21. oktober 2008, 19. marts 2010, 6. september 2011 og 17. januar 2013 (1),

               —

               der henviser til artikel 4, stk. 2, i den ungarske grundlov, artikel 10, stk. 2, og artikel 12, stk. 1, i lov LVII af 2004 om de ungarske medlemmer af Europa-Parlamentets status, og artikel 74, stk. 1 og 3, i lov XXXVI af 2012 om Ungarns nationalforsamling,

               —

               der henviser til forretningsordenens artikel 5, stk. 2, artikel 6, stk. 1, og artikel 9,

               —

               der henviser til betænkning fra Retsudvalget (A8-0291/2015),

               A.

               der henviser til, at rigsadvokaten i Ungarn har anmodet om ophævelse af immuniteten for et medlem af Europa-Parlamentet, Béla Kovács, med henblik på at kunne foretage en efterforskning på grundlag af en begrundet mistanke for at afgøre, om han skal tiltales for spionage mod EU-institutionerne i henhold til artikel 261/A i lov C af 2012 om den ungarske straffelov; ifølge denne artikel straffes enhver person, der udfører efterretningsaktiviteter for et land uden for Den Europæiske Union mod Europa-Parlamentet, Europa-Kommissionen eller Rådet for Den Europæiske Union, i overensstemmelse med artikel 261; i henhold til artikel 261, stk. 1, gør enhver person, der udfører efterretningsaktiviteter for en udenlandsk magt eller en udenlandsk organisation mod Ungarn, sig skyldig i en forbrydelse, der kan straffes med fængsel på mellem to og otte år;

               B.

               der henviser til, at Europa-Parlamentets medlemmer i henhold til artikel 9 i protokollen vedrørende Den Europæiske Unions privilegier og immuniteter på deres egen medlemsstats område skal nyde de immuniteter, der tilstås medlemmerne af den pågældende medlemsstats parlament;

               C.

               der henviser til, at medlemmerne af det nationale parlament i henhold til artikel 4, stk. 2, i den ungarske grundlov har ret til immunitet; i henhold til artikel 10, stk. 2, i lov LVII af 2004 om de ungarske medlemmer af Europa-Parlamentets status har medlemmerne af Europa-Parlamentet ret til samme immunitet som medlemmerne af det ungarske parlament; i henhold til artikel 74, stk. 1, i lov XXXVI af 2012 om nationalforsamlingen kan der kun indledes eller gennemføres en strafferetlig procedure eller anvendes en tvangsforanstaltning under en strafferetlig procedure mod et medlem med forudgående samtykke fra nationalforsamlingen; i henhold til artikel 74, stk. 3, i samme lov skal rigsadvokaten anmode om ophævelse af immuniteten for at kunne indlede efterforskningen;

               D.

               der henviser til, at den ungarske højesteret i sag Bf.I.2782/2002 fastslog, at den parlamentariske immunitet er begrænset til den strafferetlige procedure og ikke kan udvides til at omfatte foranstaltninger, der ikke er reguleret af strafferetsplejeloven, med henblik på at forebygge, opdage eller påvise en forbrydelse;

               E.

               der henviser til, at det fremgår af artikel 261/A i lov C af 2012 om den ungarske straffelov, at den strafbare handling, i relation til hvilken Béla Kovács kan gøres til genstand for efterforskning, kan straffes med virkning fra den 1. januar 2014;

               F.

               der henviser til, at den efterforskning og den eventuelle efterfølgende tiltale, der anmodes om ophævelse af immuniteten med henblik på, således er begrænset til begivenheder, der har fundet sted efter den 1. januar 2014;

               G.

               der henviser til, at det følger af den ungarske højesterets praksis, at indsamlingen af bevismateriale i henhold til lov CXXV af 1995 om de nationale sikkerhedstjenester før den nævnte dato var lovlig og ikke krævede ophævelse af immuniteten;

               H.

               der henviser til, at den strafferetlige efterforskning vil blive foretaget af den centrale øverste anklagemyndighed; i henhold til artikel 29, stk. 1, i den ungarske grundlov er rigsadvokaten og anklagemyndigheden uafhængige, de udfører deres opgaver uafhængigt af eksterne organisationer, og de handler i overensstemmelse med uskyldsformodningen;

               I.

               der henviser til, at ophævelsen af Béla Kovács’ immunitet bør være underlagt betingelserne i forretningsordenens artikel 9, stk. 6;

               J.

               der henviser til, at Parlamentet i nærværende sag ikke har fundet noget bevis på fumus persecutionis, dvs. en tilstrækkelig alvorlig og præcis mistanke om, at anmodningen om ophævelse af immuniteten er blevet fremsat i forbindelse med en sag anlagt med den hensigt at skade det pågældende medlems politiske virksomhed;

               1.

               vedtager at ophæve Béla Kovács' immunitet;

               2.

               pålægger sin formand straks at sende denne afgørelse og det kompetente udvalgs betænkning til Ungarns kompetente myndighed og Béla Kovács.

      (1)  Domstolens dom af 12. maj 1964, Wagner mod Fohrmann og Krier, 101/63, ECLI:EU:C:1964:28; Domstolens dom af 10. juli 1986, Wybot mod Faure m.fl., 149/85, ECLI:EU:C:1986:310; Rettens dom af 15. oktober 2008, Mote mod Parlamentet, T-345/05, ECLI:EU:T:2008:440; Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23).


Vigtig juridisk meddelelse

|

31960D1119(01)

Rådets afgørelse om oprettelse af en gruppe vedrørende teknisk bistand  /* ikke officiel oversættelse */

EF-Tidende nr. 073 af 19/11/1960 s. 1429 - 1430 den danske specialudgave: serie II bind VII s. 0008  den engelske specialudgave: serie II bind VII s. 0008  den finske specialudgave: kapitel 11 bind 1 s. 0009  den svenske specialudgave: kapitel 11 bind 1 s. 0009  tjekkisk specialudgave kapitel 01 bind 01 s. 11  - 12 estisk specialudgave kapitel 01 bind 01 s. 11  - 12 ungarsk specialudgave kapitel 01 bind 01 s. 11  - 12 litauisk specialudgave kapitel 01 bind 01 s. 11  - 12 lettisk specialudgave kapitel 01 bind 01 s. 11  - 12 maltesisk specialudgave kapitel 01 bind 01 s. 11  - 12 polsk specialudgave kapitel 01 bind 01 s. 11  - 12 slovakisk specialudgave kapitel 01 bind 01 s. 11  - 12 slovensk specialudgave kapitel 01 bind 01 s. 11  - 12

		Rådets afgørelseom oprettelse af en gruppe for teknisk assistanceRÅDET FOR DET EUROPÆISKE ØKONOMISKE FÆLLESSKAB HAR —ud fra følgende betragtninger:I forskellige sektorer findes der et misforhold mellem behovet for teknisk assistance og midlerne til at tilfredsstille dette behov, heraf følger at det er nødvendigt at undgå dobbeltarbejde ved ydelse af teknisk assistance og rationelt at anvende de for tiden disponible finansielle og menneskelige ressourcer;det er nødvendigt at intensivere den tekniske assistance, som stilles til disposition for udviklingslande og at udforske de foranstaltninger som er egnede til at hjælpe med hertil;det er nyttigt at sammenligne de indvundne erfaringer på dette område, såvel som de anvendte metoder og de tekniske problemer for tilrettelæggelse som opstår, idet der tages hensyn til den virksomhed der udfoldes af andre kompetente regionale eller internationale organer på området for teknisk assistance;det er ønskeligt at forbedre effektiviteten af den virksomhed som udfoldes på området for teknisk assistance såvel på internationalt som på nationalt plan uden dog at gå ind på området for de aktioner, som iværksættes af medlemsstaternes nationale organer;som følge heraf er en samordning af medlemsstaternes virksomhed på området for teknisk assistance meget nyttig og den ville medføre en maksimal effektivitet af de materielle og menneskelige ressourcer som er til rådighed for teknisk assistance —VEDTAGET FØLGENDE AFGØRELSE:1. For at fremme et aktivt samarbejde mellem medlemsstaterne og Kommissionen og for at finde frem til fælles løsninger for de særlige problemer, som teknisk assistance medfører for udviklingslande oprettes der en "Gruppe for teknisk Assistance".2. Gruppen skal særligt have til opgave at:a) Foretage udveksling af oplysninger om den virksomhed, der udfoldes af medlemsstaterne og af Kommissionen på området for teknisk assistance;b) foranledige en konfrontation mellem de disponible ressourcer i de ydende lande og behovet i udviklingslandene;c) undersøge anmodningerne om teknisk assistance som forelægges af udviklingslande særligt for at efterforske bedre metoder til at tilfredsstille disse;d) sammenligne og eventuelt at forelægge forslag med henblik på at harmonisere de forskellige nationale organers metoder og teknik på området for teknisk assistance;e) forudse senere at tage initiativet til fælles aktioner for teknisk assistance og at udarbejde forslag på dette område;f) undersøge på generelt plan alle problemer inden for gruppens kompetenceområde, som hver af medlemsstaterne kan forelægge, og særligt at fremme medlemsstaternes samarbejde inden for internationale organisationer og at forelægge ethvert hensigtsmæssigt forslag på dette område.3. Gruppen sammensættes af delegerede fra hver medlemsstat og for Kommissionen med særligt ansvar på området for teknisk assistance. For hver delegeret kan der på samme betingelser udnævnes en suppleant.De delegerede kan lade sig assistere af eksperter ved undersøgelse af særlige sager.Gruppens sekretariat tilsikres af Rådenes Sekretariat.4. EKSF's Høje Myndighed og Euratoms Kommission kan lade sig repræsentere ved gruppens møder.5. Gruppen kan opfordre alle eksperter, som den finder nyttigt at rådspørge i dens arbejde, til at udtale sig.6. Gruppen aflægger periodisk beretning til de kompetente myndigheder.Udfærdiget i Bruxelles, den 19. oktober 1960.J. M. A. H. LunsFormand--------------------------------------------------


title: Rådets afgørelse (EU) 2016/1707 af 20. september 2016 om ændring af afgørelse 1999/70/EF om de nationale centralbankers eksterne revisorer for så vidt angår de eksterne revisorer for Eesti Pank

text:
               23.9.2016

               DA

               Den Europæiske Unions Tidende

               L 257/13

         RÅDETS AFGØRELSE (EU) 2016/1707
   af 20. september 2016
   om ændring af afgørelse 1999/70/EF om de nationale centralbankers eksterne revisorer for så vidt angår de eksterne revisorer for Eesti Pank
   RÅDET FOR DEN EUROPÆISKE UNION HAR —
   under henvisning til protokol nr. 4 om statutten for Det Europæiske System af Centralbanker og Den Europæiske Centralbank, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, særlig artikel 27.1,
   under henvisning til Den Europæiske Centralbanks henstilling af 14. juli 2016 til Rådet for Den Europæiske Union om de eksterne revisorer for Eesti Pank (ECB/2016/20) (1), og
   ud fra følgende betragtninger:

               (1)

               Regnskaberne for Den Europæiske Centralbank (ECB) og for de nationale centralbanker i de medlemsstater, der har euroen som valuta, skal revideres af uafhængige eksterne revisorer, der indstilles af ECB's Styrelsesråd og godkendes af Rådet.

               (2)

               Mandatet for Eesti Panks eksterne revisorer udløb efter revisionen for regnskabsåret 2015. Det er derfor nødvendigt at udnævne eksterne revisorer fra regnskabsåret 2016.

               (3)

               Eesti Pank har valgt KPMG Baltics OÜ som sine eksterne revisorer for regnskabsårene 2016-2020.

               (4)

               ECB's Styrelsesråd har henstillet, at KPMG Baltics OÜ udnævnes til eksterne revisorer for Eesti Pank for regnskabsårene 2016-2020.

               (5)

               I forlængelse af ECB's Styrelsesråds henstilling bør Rådets afgørelse 1999/70/EF (2) ændres i overensstemmelse hermed —

         VEDTAGET DENNE AFGØRELSE:
   Artikel 1
   Artikel 1, stk. 17, i afgørelse 1999/70/EF affattes således:

      »17.   KPMG Baltics OÜ godkendes hermed som eksterne revisorer for Eesti Pank for regnskabsårene 2016-2020.«

   Artikel 2
   Denne afgørelse får virkning på dagen for meddelelsen.
   Artikel 3
   Denne afgørelse er rettet til ECB.

      Udfærdiget i Bruxelles, den 20. september 2016.

            På Rådets vegne

         I. KORČOK

            Formand

      (1)  EUT C 266 af 22.7.2016, s. 1.

      (2)  Rådets afgørelse 1999/70/EF af 25. januar 1999 om de nationale centralbankers eksterne revisorer (EFT L 22 af 29.1.1999, s. 69).


title: 69/205/EURATOM: Rådets afgørelse af 30. juni 1969 om fastlæggelse af et forskningsprogram til fortsættelse af Dragon-projektet

text:
                                        De Europæiske Fællesskabers Tidende                                    291
10.7.69                                De Europæiske Fællesskabers Tidende                            Nr. L 169/ 1
                                              RÅDETS AFGØRELSE
                                                   af 30. juni 1969
                    om fastlæggelse af et forskningsprogram til forsættelse af Dragon-projektet
                                                 (69/205/Euratom)
        RÅDET FOR DE EUROPÆISKE FÆLLESSKABER HAR
        under henvisning til traktaten om oprettelse af Det europæiske Atomenergifællesskab, særlig
        artikel 7 ,
        under henvisning til traktaten om oprettelse af et fælles Råd og en fælles Kommission for De
        europæiske Fællesskaber,
        under henvisning til forslag fra Kommissionen, som har rådført sig med Det videnskabelige
        og tekniske Udvalg, og
        ud fra følgende betragtning :
        Det er af betydning, at Fællesskabet fortsat medvirker ved Dragon-projektet, og det er nød
        vendigt , at der hurtigt træffes en afgørelse med henblik herpå,
        TRUFFET FØLGENDE AFGØRELSE :
                                                      A rtikel 1
        For tidsrummet fra 1 . april 1970 til 31 . marts 1973 fastlægges et forskningsprogram, som
        indebærer Fællesskabets fortsatte medvirken ved udførelsen af de af »aftalen om fornyet for
        længelse af den révlderede aftale om projektet vedrørende en gaskølet højtemperaturreaktor«
        (Dragon) omfattede arbejder.
                                                      A rtikel 2
        Den ø'verste grænse for påtagelse af udgiftsforpligtelser i forbindelse med gennemførelsen af
        dette program er fastsat til 6,9 millioner regningsenheder.
        Udfærdiget i Luxembourg, den 30. juni 1969.
                                                                            På Rådets vegne
                                                                                M. MART
                                                                                Formand


Avis juridique important

|

32000D0459

2000/459/EF, EKSF, Euratom: Europa-Parlamentets, Rådets, Kommissionens, Domstolens, Revisionsrettens, Det Økonomiske og Sociale Udvalgs og Regionsudvalgets afgørelse af 20. juli 2000 om organisationen og driften af Kontoret for De Europæiske Fællesskabers Officielle Publikationer

EF-Tidende nr. L 183 af 22/07/2000 s. 0012 - 0015

Europa-Parlamentets, Rådets, Kommissionens, Domstolens, Revisionsrettens, Det Økonomiske og Sociale Udvalgs og Regionsudvalgets afgørelseaf 20. juli 2000om organisationen og driften af Kontoret for De Europæiske Fællesskabers Officielle Publikationer(2000/459/EF, EKSF, Euratom)EUROPA-PARLAMENTET,RÅDET FOR DEN EUROPÆISKE UNION,KOMMISSIONEN,DOMSTOLEN,REVISIONSRETTEN,DET ØKONOMISKE OG SOCIALE UDVALG,REGIONSUDVALGET HAR -under henvisning til traktaten om Den Europæiske Union,under henvisning til traktaten om oprettelse af Det Europæiske Fællesskab,under henvisning til traktaten om oprettelse af Det Europæiske Kul- og Stålfællesskab,under henvisning til traktaten om oprettelse af Det Europæiske Atomenergifællesskab, ogud fra følgende betragtninger:(1) Artikel 8 i afgørelse af 8. april 1965, truffet af repræsentanterne for medlemsstaternes regeringer vedrørende den foreløbige placering af visse af Fællesskabernes institutioner og tjenester(1), omhandler oprettelsen i Luxembourg af et Kontor for De Europæiske Fællesskabers Officielle Publikationer (i det følgende benævnt "kontoret"). Denne bestemmelse er gennemført ved afgørelse 69/13/Euratom, EKSF, EØF(2), ændret ved afgørelse 80/443/EØF, Euratom, EKSF(3).(2) Finansforordningen af 21. december 1977 vedrørende De Europæiske Fællesskabers almindelige budget(4), senest ændret ved Rådets forordning (EF, EKSF, Euratom) nr. 2779/98(5), omfatter særlige bestemmelser vedrørende driften af kontoret.(3) Det er nødvendigt at tilpasse retsgrundlaget for kontoret for at tage hensyn til udviklingen i fremgangsmåderne med hensyn til ansættelsesmyndighedens tillæggelse af beføjelser.(4) Publikationsvirksomheden har undergået en betydelig teknologisk udvikling, hvortil der bør tages hensyn i forbindelse med kontorets drift.(5) Afgørelse 69/13/Euratom, EKSF, EØF er blevet ændret grundlæggende. I forbindelse med nye ændringer er det af klarhedshensyn hensigtsmæssigt at foretage en omarbejdning af den nævnte afgørelse -TRUFFET FØLGENDE AFGØRELSE:Artikel 1Kontoret for De Europæiske Fællesskabers Officielle Publikationer har, under De Europæiske Fællesskabers institutioners ansvar, til opgave på de bedst mulige tekniske og økonomiske vilkår at udgive institutionernes og deres tjenestegrenes publikationer.Artikel 2I denne afgørelse forstås ved:1) "udgivelse": fremstilling og distribution af publikationer af enhver art og udformning, under anvendelse af alle nuværende og fremtidige metoder2) "institutioner": Europa-Parlamentet, Rådet, Kommissionen, Domstolen, Revisionsretten, Det Økonomiske og Sociale Udvalg og Regionsudvalget3) "organer": organer, der er oprettet ved traktaterne eller på grundlag af disse.Artikel 31. Kontoret varetager selv eller gennem andre følgende opgaver:a) udgivelse af De Europæiske Fællesskabers Officielle Tidende (herefter benævnt "EFT")b) udgivelse af publikationer fra De Europæiske Fællesskabers institutioner eller deres tjenestegrene, uden at dette berører bestemmelserne i stk. 2 og 3c) udgivelse af publikationer fra de nævnte organer, på deres anmodning.2. Interne dokumenter kan fremstilles og distribueres af den enkelte institution.3. Institutionerne og organerne kan i undtagelsestilfælde foretage udgivelse af publikationer uden kontorets mellemkomst, hvis denne ville medføre en betydelig omkostningsforøgelse, eller hvis kontoret af tekniske årsager ikke er i stand til at trykke og distribuere den pågældende publikation inden for den meget korte frist, der er til rådighed. I så tilfælde underrettes styrelsesudvalget omgående herom.4. Med henblik på udførelsen af sine opgaver foretager kontoret bl.a.:a) indsamling af de dokumenter, der skal udgivesb) forberedelse og kontrol af tekster og andre elementer under overholdelse af angivelserne fra institutionerne og organernec) indgåelse af kontrakter med leverandørerd) trykning af dokumenter, der er af hastende karakter, eller som skal udgives i små oplage) tilsyn med udførelsen af arbejdetf) kvalitetskontrolg) finansiel opfølgning af kontrakterne med leverandørerneh) kvalitativ og kvantitativ godkendelsei) regnskabskontrol, herunder udfærdigelse af betalingsgodkendelse og udstedelse af en attest i overensstemmelse med finansforordningenj) katalogisering og arkivering af publikationernek) forvaltning af salgetl) den praktiske gennemførelse af distributionen.Endvidere giver kontoret institutionerne og organerne alle tekniske, finansielle og kommercielle oplysninger, som måtte være relevante for deres udgivelsesprojekter, og bistår dem ved udarbejdelsen af rammekontrakter.5. Alene den enkelte institution og det enkelte organ kan træffe afgørelse om udgivelse.Artikel 41. Der oprettes et styrelsesudvalg for kontoret. Hver institution har én stemme i udvalget.2. Styrelsesudvalget træder sammen på formandens initiativ, eller efter anmodning af en institution, mindst hvert halve år.3. Styrelsesudvalgets afgørelser træffes med simpelt flertal, såfremt intet andet er bestemt. Skal styrelsesudvalget træffe afgørelse om udgivelse af en tekst for en af institutionerne, skal dette flertal dog - uden at dette berører artikel 3, stk. 5 - omfatte den pågældende institutions stemme.Artikel 51. Styrelsesudvalget udøver i institutionernes og organernes fælles interesse følgende beføjelser:a) det fastsætter med enstemmighed bestemmelserne for kontorets driftb) det fastlægger med enstemmighed retningslinjerne for den generelle salgspolitik og for gratis distributionc) det tilstiller institutionerne og organerne forslag til forbedring af kontorets driftd) inden for rammerne af budgetproceduren udarbejder det på grundlag af direktørens udkast en oversigt over kontorets indtægter og udgifter, som det tilstiller Kommissionen med henblik på udarbejdelsen af oversigten over Kommissionens indtægter og udgifter; inden for samme rammer foreslår det Kommissionen de tilpasninger, det anser for nødvendigt, af kontorets personalee) det fastsætter, hvilke former for supplerende opgaver kontoret mod betaling kan udføre for institutionerne og organernef) det fastsætter hvilke former for opgaver kontoret kan lade udføre i underentrepriseg) det udarbejder på grundlag af direktørens udkast en årsberetning, som bl.a. med udgangspunkt i en regnskabsmæssig analyse vedrører alle indtægter og udgifter i forbindelse med det af kontoret udførte arbejde og de af kontoret leverede tjenesteydelser; udvalget tilsender inden den 1. maj hvert år institutionerne beretningen om det foregående regnskabsårh) det deltager i udnævnelsen af visse tjenestemænd i henhold til de i artikel 6 fastsatte betingelser.2. For så vidt angår EFT udøver styrelsesudvalget bl.a. følgende beføjelser:a) det foranlediger, at de enkelte institutioners kompetente instanser træffer de principbeslutninger, der skal være gældende for alle de institutioner, der er brugere af EFT, og drager omsorg for, at de vedtagne beslutninger gennemføresb) det udarbejder forslag til forbedring af EFT's opbygning og udformningc) det udarbejder forslag til institutionerne om ensartet udformning af de tekster, der skal offentliggøresd) det undersøger eventuelle vanskeligheder i forbindelse med det daglige arbejde med udgivelsen af EFT, giver kontoret de nødvendige forskrifter og fremsætter over for institutionerne forslag til løsning af sådanne vanskelighedere) det træffer, med enstemmighed beslutning om, hvorvidt og efter hvilke retningslinjer tekster, der ikke stammer fra institutionerne, kan offentliggøres i EFT. Denne bestemmelse finder dog ikke anvendelse på tekster, der offentliggøres i henhold til fællesskabsrettenf) i overensstemmelse med artikel 133 i finansforordningen kan det anmode Kommissionen om at åbne en bankkonto med henblik på forvaltningen af en driftskapital til finansiering af leverandørydelser, som er nødvendige for udgivelsen af EFT.3. Styrelsesudvalget fastsætter med enstemmighed sin forretningsorden efter at have forelagt den for institutionerne. Udvalget udpeger sin formand blandt udvalgets medlemmer.Artikel 61. Kommissionen udøver ansættelsesmyndighedens beføjelser for så vidt angår tjenestemænd og øvrige ansatte i lønklasserne A 1, A 2, A 3 og LA 3 på nedenstående vilkår.Kommissionen kan alene foretage udnævnelser af tjenestemænd i lønklasserne A 1, A 2, A 3 og LA 3 på grundlag af en positiv udtalelse fra styrelsesudvalget. For lønklasserne A 1 og A 2's vedkommende skal denne udtalelse være enstemmig.De procedurer, der eventuelt skal gennemføres forud for udnævnelse af tjenestemænd i lønklasserne A 1, A 2, A 3 og LA 3, bl.a. udarbejdelse af meddelelser om ledige stillinger, gennemgang af ansøgninger og udpegelse af udvælgelseskomitéer finder sted i nært samarbejde med styrelsesudvalget.2. Kommissionen udøver, for så vidt angår tjenestemænd og ansatte, der ikke er omhandlet i stk. 1, ansættelsesmyndighedens beføjelser. Kommissionen kan overdrage sine beføjelser til kontorets direktør.For så vidt angår de tjenestemænd og ansatte, der ikke er omhandlet i stk. 1, underretter Kommissionen eller kontorets direktør, såfremt denne har fået overdraget ansættelsesmyndigheden, styrelsesudvalget om udnævnelser, indgåelse af kontrakter, forfremmelser eller iværksættelse af disciplinærsager. Har Kommissionen ikke overdraget kontorets direktør ansættelsesmyndigheden for så vidt angår sådanne tjenestemænd og ansatte, gennemfører Kommissionen de nævnte procedurer efter forslag fra direktøren.3. De administrative procedurer i forbindelse med de i stk. 1 og 2 nævnte foranstaltninger samt den løbende forvaltning af personalet, bl.a. i forbindelse med pensionering, sygesikring, arbejdsulykker, løn og ferie, er de samme som for dem af Kommissionens ansatte, der gør tjeneste i Luxembourg.4. Ledige stillinger i kontoret bekendtgøres rettidigt for tjenestemænd i samtlige fællesskabsinstitutioner.Artikel 71. Kontorets bevillinger, hvis samlede beløb opføres på en særlig budgetpost i den sektion af budgettet, som vedrører Kommissionen, specificeres i et bilag til denne sektion.Dette bilag har form af en oversigt over indtægter og udgifter, underinddelt på samme måde som budgettets sektioner.2. Antallet af ansatte ved kontoret anføres i et bilag til listen over Kommissionens stillinger.3. Hver institution eller organ forbliver anvisningsberettiget for så vidt angår bevillingerne under kapitlet "Publikationsudgifter" i budgettet. Udgifterne til gratis distribution af publikationer afholdes af den pågældende institution eller det pågældende organ. Styrelsesudvalget fastsætter de nærmere retningslinjer for det regnskabsmæssige samarbejde mellem kontoret og institutionerne og organerne.4. Kontorets ydelser mod betaling faktureres på de betingelser, der er fastsat af styrelsesudvalget. Ved regnskabsårets afslutning underretter styrelsesudvalget budgetmyndigheden om, hvorledes de beløb, der således er opkrævet inden for rammerne af bilaget til budgetposten, er fordelt.5. Kontoret fører særskilt regnskab for salget af EFT og de øvrige publikationer, Nettoindtægter ved salg udbetales til institutionerne og organerne efter regnskabsårets afslutning.Ved nettoindtægter ved salg forstås summen af de fakturerede beløb med fradrag af udgifter til administration og opkrævning samt bankudgifter.Artikel 8Kontorets direktør er, under styrelsesudvalgets myndighed og inden for rammerne af dettes beføjelser, ansvarlig for kontorets funktion. Han varetager styrelsesudvalgets sekretariatsforretninger, aflægger beretning for dette vedrørende udførelsen af sine opgaver og forelægger det forslag til forbedring af kontorets drift. Direktøren er foresat for kontorets personale. I tilfælde af direktørens fravær eller forfald, udøves hans erhverv, under fravigelse af reglen om repræsentation og afløsning, af en af kontorets tjenestemænd, der udpeges af styrelsesudvalget.Artikel 9Afgørelse 69/13/Euratom, EKSF, EØF ophæves.Henvisningerne til den ophævede afgørelse gælder som henvisninger til denne afgørelse.Udfærdiget i Bruxelles og Luxembourg, den 20. juli 2000.På Europa-Parlamentets vegneN. FontaineFormandPå Rådets vegneF. ParlyFormandPå Kommissionens vegneR. ProdiFormandPå Domstolens vegneG. C. Rodríguez IglesiasFormandPå Revisionsrettens vegneJ. O. KarlssonFormandPå Det Økonomiske og Sociale Udvalgs vegneB. Rangoni MachiavelliFormandPå Regionsudvalgets vegneJ. ChabertFormand(1) EFT 152 af 13.7.1967, s. 18.(2) EFT L 13 af 18.1.1969, s. 19.(3) EFT L 107 af 25.4.1980, s. 44.(4) EFT L 356 af 31.12.1977, s. 1.(5) EFT L 347 af 23.12.1998, s. 3.


title: Rådets afgørelse 2011/473/FUSP af 25. juli 2011 om ændring af afgørelse 2010/279/FUSP om Den Europæiske Unions politimission i Afghanistan (EUPOL AFGHANISTAN)

text:
               27.7.2011

               DA

               Den Europæiske Unions Tidende

               L 195/72

         RÅDETS AFGØRELSE 2011/473/FUSP
   af 25. juli 2011
   om ændring af afgørelse 2010/279/FUSP om Den Europæiske Unions politimission i Afghanistan (EUPOL AFGHANISTAN)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28 og artikel 43, stk. 2, og
   ud fra følgende betragtninger:

               (1)

               Den 30. maj 2007 vedtog Rådet fælles aktion 2007/369/FUSP (1) om oprettelse af Den Europæiske Unions politimission i Afghanistan (EUPOL AFGHANISTAN).

               (2)

               Den 18. maj 2010 vedtog Rådet afgørelse 2010/279/FUSP (2) om forlængelse af EUPOL AFGHANISTAN indtil den 31. maj 2013. Ifølge afgørelse 2011/298/FUSP, der ændrer afgørelse 2010/279/FUSP (3), dækkede det finansielle referencegrundlag på 54 600 000 EUR perioden indtil den 31. juli 2011.

               (3)

               Artikel 13, stk. 2, i afgørelse 2010/279/FUSP fastsætter, at det finansielle referencegrundlag for de efterfølgende perioder fastsættes af Rådet.

               (4)

               Afgørelse 2010/279/FUSP bør derfor ændres med henblik på at omfatte et finansielt referencegrundlag for perioden fra den 1. august 2011 til den 31. juli 2012 —

         VEDTAGET DENNE AFGØRELSE:
   Artikel 1
   I afgørelse 2010/279/FUSP, artikel 13, stk. 1, tilføjes følgende afsnit:

      »Det finansielle referencegrundlag til dækning af udgifterne i forbindelse med EUPOL AFGHANISTAN for perioden fra den 1. august 2011 til den 31. juli 2012 er på 60 500 000 EUR.«

   Artikel 2
   Denne afgørelse træder i kraft på dagen for vedtagelsen.

      Udfærdiget i Bruxelles, den 25. juli 2011.

            På Rådets vegne

         M. DOWGIELEWICZ

            Formand

      (1)  EUT L 139 af 31.5.2007, s. 33.

      (2)  EUT L 123 af 19.5.2010, s. 4.

      (3)  EUT L 136 af 24.5.2011, s. 64.